Comentatorul sportiv Marian Olaianos a câștigat procesul cu TVR, în primă instanță, legat de concedierea sa din "motive disciplinare grave, ca urmare a raportului comisiei de cercetare disciplinară, elaborat în baza sesizării depuse de Nadine Vlădescu". Decizia nu e definitivă și poate fi atacată cu apel, în 10 zile.
TVR va face apel în procesul privind concedierea lui Marian Olaianos
Televiziunea Română a anunțat că va face apel în procesul privind concedierea lui Marian Olaianos, în termenul legal. Reprezentanții SRTv subliniază că fapta pentru care a fost cercetat face și obiectul unui dosar penal pentru loviri și alte violenţe.
"Marian Olaianos a fost concediat de TVR ca urmare a raportului comisiei de cercetare disciplinară, elaborat în baza sesizării depuse de Nadine Vlădescu, în luna octombrie 2022, privind fapte de violență fizică și verbală ale jurnalistului asupra sa, însoțită de certificat medico-legal și de alte documente medicale", se arată într-un comunicat al Televiziunii Române.
Se mai precizează că temeiul legal care a stat la baza emiterii deciziei de concediere a constat în analiza unor documente medicale (certificatul medico-legal emis de IML), alte examinări medicale efectuate după actele de violență suferite de Nadine Vlădescu.
De asemenea, au contribuit și înregistrări video ce surprind cu claritate actele de violență. În plus, audierile de martori, precum și alte înscrisuri relevante au certificat abaterile disciplinare grave ale lui Marian Olaianos.
Olaiano a recunoscut la audieri că a bruscat-o pe Nadine Vlădescu
Totodată, în cadrul audierii din data de 9 decembrie 2022, Marian Olaianos a declarat în fața comisiei de cercetare disciplinară că "aflându-mă într-o stare de maximă tensiune emoțională, în încercarea de a mă apăra am împins-o pe Nadine la perete, apucând-o de zona gâtului".
În cadrul procesului intentat de jurnalist prin care contestă decizia de concediere, Televiziunea Română va face apel în urma hotărârii judecătorești dispuse în primă instanță.
"SRTv consideră că, prin comportamentul agresiv, jurnalistul a comis o abatere gravă conform prevederilor Regulamentului Intern al SRTv, sancționabilă cu desfacerea contractului de muncă", se mai arată în documentul citat.
Amintim că, în noiembrie 2022, Gazeta Sporturilor a dezvăluit că Olaianos era acuzat că a lovit-o și bruscat-o pe Nadine Vlădescu, colega sa de la secția Cultural cu care ar fi avut o aventură. Aceasta a depus plângere la conducerea TVR după incident.
În data de 9 martie 2023, reprezentanții SRTv i-au înmânat lui Marian Olaianos decizia de sancționare cu desfacerea disciplinară a contractului de muncă.